જાન્યુઆરી ૨૦૧૦માં કેન્સરનો ભોગ બનેલા કેટલાક કામદારોએ વળતર દાવા દાખલ કર્યા. ભારતમાં ઇ.એસ.આઇ.એસ. છે તેવું કોરિયામાં “કોમવેલ” છે. કોમવેલમાં દાવા દાખલ થતાં જ એમણે સેમસંગને પણ દાવામાં ઢસડયા જેથી બચાવ પક્ષે એમની મદદ એમને મળી શકે. સેમસંગમાં કામ કરવાને કારણે અનેક કામદારો વ્યાવસાયિક રોગોનો ભોગ બન્યા છે. ૨૨ કામદારોને લ્યૂકીમિઅ હોવાનું નકકી થયું છે. પણ કંપની કોઇ જવાબદારી લેવા માગતી નથી. પોતાના બચાવ માટે એણે તો વકીલાત કરતી સૌથી પ્રતિષ્ઠિત ગણાતી કંપનીને કેસ સોંપ્યો છે. એ કારણે કાનૂની પ્રક્રિયા લંબાવવામાં એમને સફળતા મળી. દરમીયાન જી—યેઓનના કુટુંબને કંપનીના અધિકારીઓ મળવા ગયા અને વળતર દાવો પાછો ખેંચે તો હોસ્પિટલનો ખર્ચ આપવાની તૈયારી બતાવી. આફતમાં આવેલા કુટુંબે શરત સ્વીકારીને દાવો પાછો ખેંચ્યો.